作者:趙文
標題:鶯啼序
內容:東風何許紅紫，又匆匆吹去。最堪惜、九十春光，一半情緒聽雨。到昨日、看花去處，如今盡是相思樹。倚斜陽脈脈，多情燕子能語。自怪情懷，近日頓懶，憶劉郎前度。斷橋外、小院重簾，那人正柳邊住。問章臺、青青在否。芳信隔、□魂無據。想行人，折盡柔條，滾愁成絮。閒將杯酒，苦勸羲和，攬轡更少駐。怎忍把、芳菲容易委路。春還倒轉歸來，為君起舞。寸腸萬恨，何人共說，十年暗灑銅仙淚，是當時、滴滴金盤露。思量萬事成空，只有初心，英英未化為土。浮生似客，春不憐人，人更憐春暮。君不見、青樓朱閣，舞女歌童，零落山丘，便房幽戶。長門詞賦，沈香樂府，悠悠誰是知音者，且綠陰多處修花譜。殷勤更倩啼鶯，傳語風光，後期莫誤。